CELEX: 62019TN0487
Language: et
Date: 2019-07-08 00:00:00
Title: kohtuasi T-487/19: 8. juuli 2019 esitatud hagi — CU versus Regioonide Komitee

2.9.2019   
            
            
               ET
            
            
               Euroopa Liidu Teataja
            
            
               C 295/81
            
         
      8. juuli 2019 esitatud hagi — CU versus Regioonide Komitee
      (kohtuasi T-487/19)
      (2019/C 295/107)
      Kohtumenetluse keel: prantsuse
      
         Pooled
      
      
         Hageja: CU (esindajad: advokaadid S. Orlandi ja T. Martin)
      
         Kostja: Regioonide Komitee
      
         Nõuded
      
      Hageja palub Üldkohtul:
      
                  —
               
               
                  tühistada 18 oktoobri 2018. aasta otsus korrutusteguri vähendamise kohta hageja töötasu arvutamisel pärast tema edutamist palgaastmele AD 14 2018. aasta edutamise raames;
               
            
                  —
               
               
                  mõista kohtukulud välja Regioonide Komiteelt.
               
            
         Väited ja peamised argumendid
      
      Hagi põhjenduseks esitab hageja kolm väidet.
      
                  1.
               
               
                  Esimese väite kohaselt on rikutud Euroopa Liidu ametnike personalieeskirjade artiklit 44 (edaspidi „personalieeskirjad“), koostoimes personalieeskirjade XIII lisa artikli 7 lõikega 7, kuna vaidlustatud otsuses rikutakse hageja omandatud õigust korrutusteguri suurendamisele tema töötasu arvutamisel, mis vastab automaatsele kõrgemale palgajärgule tõusmisele.
               
            
                  2.
               
               
                  Teise väite kohaselt on vaidlustatud otsuses rikutud võrdse kohtlemise põhiõigust ja proportsionaalsuse põhimõtet, kuna kahte ametnikku, kelle teened ja staaž olid samaväärsed ja keda edutati samal päeval, koheldi teisiti.
               
            
                  3.
               
               
                  Kolmanda väite kohaselt rikuti hageja õiguspärast ootust, et tema automaatselt omandatud kõrgema palgajärgu väärtus säilib pärast tema edasist edutamist, kuna korrutusteguri vähendamine toimus kümme kuud pärast esialgset toimingut.